**Nagovještaj SADAŠNJEG TRENUTKA**

*„Mnoštvo znanstvenika može se sabrati na jednom mjestu i navesti vam sve znanstvene dokaze za činjenicu da su banane gorke. Međutim, vi trebate tek jednom kušati bananu kako biste uvidjeli da one imaju i jedno sasvim drugo lice. U konačnici, dokaz ne leži u intelektualnim raspravama, već u nekom od dodira svetog iznutra i izvana.“*

*Russel E. DiCarlo, „Towards a New World View: Conversations at the Leading Edge“ („Ususret novom pogledu na svijet: Razgovori na rubu“)*

-

**Pounutreni horizont**

Crteži su autorove izvedbe „nature morte“, pravca posvećenog prikazu svakidašnjih objekata u svrhu reprodukcije svakodnevnog života. Oni nisu tek reprodukcije svakodnevnih objekata, već i vježbe promišljene usporenosti, a intimni odnos koji nastaje između umjetnika i objekta u procesu neužurbanog prenošenja objekata na papir posjeduje osobnu i iskustvenu dimenziju.

Ilustracije su postavljene linearno na istoj visini, time definirajući horizont kao zbir 15 pojedinačnih gledišta. Linearni postav reinterpretira Brunelleschijevu linearnu perspektivu, nadomještajući renesansni slikovni prikaz prostora s jednom dominantnom točkom – kojim se upravlja iz središnje točke nestajanja – nekolicinom 'snimaka' stvarnosti.

Idealan grad, kojim se optimistično upravlja iz ishodišne točke, nadomješten je prirodom promatranom sa znatiželjom i doživljenom poput fragmenata stvarnosti koji se više ne mogu poimati kao koherentna cjelina. Horizont je fragmentiran i pounutren.

I

**Zrcaljeni pogled**

Referirajući se na ispitivanje i znanje stečeno istraživanjem povezanim sa starogrčkim konceptom povijesti, instalacija sačinjena od kocaka predstavlja snažnu formalnu gestu racionalnosti. Kocke – poduprte željeznim gredama na različitim visinama i nagibima – su „sakupljači“, „svjedoci“ slijeda događaja, istovremeno omogućavajući pojavu „značenja“ kao reflektivnu igru uokvirenih slikovnih prikaza.

Željezne potporne grede ne vrše tek statičku funkciju, već materijaliziraju vertikalnu os povijesti dok prelazi preko geoloških slojeva, objelodanjujući svjetove kao geometrijski kristalizirane slojeve (simuliranih) slikovnih prikaza.

Zrcaljeni pogled promišlja vlastitu nedosljednost kao svjedoka istine, problematizirajući kontinuitet povijesnog vektora te sam slikovni prikaz kao artefakt koji prikazuje vanjštinu i percepciju. Kako zabilježiti slikovni prikaz? Efemerna kakvoća slikovnog prikaza ukazuje na povijest kao slijed događaja, dok je proces nakupljanja povezan s dodavanjem i proliferacijom slikovnih prikaza kao nove stvarnosti.

**+**

**SADAŠNJI TRENUTAK**

Što leži onkraj horizonta kao nagovještaj boljeg sutra? Kojeg bismo Boga mogli naći spuštajući se kroz godine sve do Bizanta, samo da bismo posredstvom (re)prezentacije saznali da je nestao?

Iscrtavajući međuprostor, Luka Stojnić nam na raskrižju između nade i beznađa nudi novu mogućnost ponovnog povezivanja s prirodom (stvari) pod našim vlastitim uvjetima. Mogućnost razumijevanja i transformacije koja je niti udaljena niti simulirana, već je dostupna ovdje i sada, koja prebiva u intervalu između manifestacije nesvjesnosti kao emocionalnog čina, te perpetuacije iluzije razumijevanja kao (samo)refleksije.

Između budućnosti (horizont kao emocija) i prošlosti (povijest kao proliferacija slikovnih prikaza), jedina produktivna opcija koja nam je ostala za poimanje svijeta jest, čini se, priznavanje i prihvaćanje SADAŠNJEG TRENUTKA kao stvarne sfere – najboljeg mjesta za naučiti kako živjeti ispunjen i smislen život sa samima sobom. Jedino što trebamo jest kušati bananu.

Serban Cornea, Copenhagen – Zagreb, 2018

Prevela sa engleskog Mirta Jurilj